મોરબીમાં પણ જેલભરો આંદોલન અને બંધના એલાન વખતે મોરબી અને આસપાસના વિસ્તારોમાં પાટીદારોએ સંયમ જાળવ્યો હતો. જૂનાગઢમાં પણ બંધની અસર નહીંવત્ રહી હતી. જૂનાગઢના બસ સ્ટેન્ડ પાસે ચક્કાજામનો એક કાર્યક્રમ થયો હતો, જેમાં કેટલાક પાટીદારોની અટક કરવામાં આવી હતી. ધોરાજીમાં બંધને મિશ્ર પ્રતિસાદ મળ્યો હતો. ધોરાજીની બજારમાં કેટલાક પાટીદાર યુવકો સવારના સમયે દુકાનો બંધ કરાવવા નીકળ્યા હતા પણ કોઈ અનિચ્છનીય બનાવ બન્યો નહોતો. સૌરાષ્ટ્રમાં જેતપુર નજીકના જેતલસરમાં એક ટોળાએ બે બસના કાચ તોડ્યા હતા, તેના સિવાય બીજી કોઈ મોટી ઘટના નહોતી બની.